<classify> MKUU wa Mkoa wa Pwani, Evarist Ndikilo ameitaka idara ya Uhamiaji mkoani Pwani kufanya kazi kwa uadilifu wakati wa kutoa pasi za kusafiria ili zisije zikaingia mikononi mwa wahalifu au watu wenye nia mbaya na nchi wakiwemo magaidi.Ameyasema hayo mjini Kibaha wakati wa uzinduzi wa pasipoti za kielektroniki kwa mkoa wa Pwani na kusema kuwa umakini unahitajika wakati wa utoaji wa pasipoti hizo za kisasa.Ndikilo amesema pasipoti ni kitu muhimu sana kwa nchi hivyo idara hiyo lazima ihakikishe wanaopewa wanastahili na si kutoa kwa watu wasiostahili ambao wanaweza kuzitumia vibaya.Msipokuwa makini na waadilifu, pasipoti hizi zinaweza kuingia mikononi mwa watu ambao si wema kwa nchi yetu na wanaweza kuitumia vibaya kwenye nchi zingine na kuonekana kama ni raia wa Tanzania hivyo kuichafua nchi,amesema.Alisema kwa mkoa wa Pwani ndiyo unaoongoza kwa kuwa na viwanda vingi hapa nchini, hivyo wageni nao watakuwa wengi hali ambayo inaweza kusababisha kupata pasipoti hizo kama raia wa Tanzania.Aliwataka lazima wawe makini wasikubali kurubuniwa na kuwapatia wageni ambao hawastahili kupewa pasi hizo za kusafiria.Kamishna wa Divisheni ya pasipoti na uraia, Gerald Kihinga alisema wameendelea kusambaza mfumo huo na Pwani ni mkoa wa 20 na hadi mwishoni mwa mwaka mikoa yote itakuwa imekamilika.Kihinga alisema pasipoti hizo ni za kisasa na zina taarifa nyingi za wateja na zitatumika ndani ya ya Jumuiya ya Afrika Mashariki kwani zina hadhi ya kimataifa ambapo watu bado wanaendelea kujiandikisha.Mkuu wa wilaya ya Mkuranga, Filberto Sanga amesema, uwepo wa pasipoti hizo utasidia kwani baadhi walitumia vibaya pasipoti hizo baada ya kupewa bila kustahili.Kati ya waliopewa pasipoti hizo katika uzinduzi huo ni pamoja na Kamanda wa kikosi cha Kuzuia na Kupambana na Rushwa Takukurumkoa wa Pwani, Suzana Raymond aliyesema utolewaji wa pasipoti hizo utaondoa mianya ya rushwa katika upatikanaji wake.  <topic>: kitaifa 